Псалми Давидови попут србскијех народнијех пјесамâ 16
КАТИЗМА 16

ПСАЛАМ 109
Цару свештенику с десне стране Божије.

Алилуја. Пјесма Давидова

Рече Господ Господу мојему:
„Сједи к Мени с десне Моје стране
Док положим непр'јатеље твоје,
Да ти буду подножје ногама.“
2. Жезло силе и небесне правде
Са Сиона Господ теби пружа:
„Владај усред непр'јатеља својих.“
3. У дан рата твој је готов народ,
У сјајноме руху саборноме,
Као роса зори из утробе
За тобом ће момчад пристајати.
4. Рече Господ, кајати се не ће:
„Свештеник си ти мој до вијека,
А по реду Мелхиседекову.“
5. Господ Бог је теби с десне стане,
У дан гњева побит ће цареве;
6. Судити ће свијем народима,
Напунити земљу труповима,
И на земљи сатрт једну главу.
7. На путу ће пити из потока,
И за то ће подигнути главу.

ПСАЛАМ 110
Хвала Божија.

Алилуја, Богу Алилуја!

Хвалим Тебе Господе, од срца
На сабору, праведничком в'јећу.
2. Велика су све дјела Господња,
Драга свима који но их љубе.
3. Дјело Му је слава и красота
И правда Му траје до вијека.
4. Чудеса је учинио Своја,
Да никада не забораве се;
Милосрдан и добар је Господ.
5. Чува оне који Га се боје,
Ва в'јек памти Свог завјета силу.
6. Силу дјела̂ јавио је Својих
Свом народу на овоме св'јету,
Јер им дадѐ насл'једство наро̂да̂.
7. Дјела сјајна руку̂ Његовијех
Све су жива истина и правда.
Његове су заповједи вјерне;
8. И тврде су за дов'јек вијека,
Основане истином и правдом.
9. Свом народу посла избављење;
За довијек поставио завјет.
А пресве́то име је Његово,
И достојно да Му се клањамо.
10. Страх Господњи мудрости почетак;
Ко их твори доброг је разума,
Хвала њему траје до вијека.

ПСАЛАМ 111
Хвала богобојазнога.

Алилуја, Богу Алилуја.
Захарије пјесма и Агеја.

Благо си га човјеку ономе
Који но се свог Господа боји,
Те милује наредбе Његове.
2. На земљи ће сјеме бит му силно,
Род праведних бит ће благословен.
3. Обиље је свагда и богатство
У његову преопуну дому,
Правда траје њему до вијека.
4. Праведником и у тами сјаје
Попут сунца видјело небесно,
Са праведна, добра, милостива.
5. Благо си га сваком милостивом
Што у зајам своје добро даје;
Утврђује ријечи на суду.
6. Јер до в'јека посрнути не ће,
Ва в'јек ће се праведник спомињат.
7. Никада се зла не боји гласа,
Све је стално срдашце његово,
Јер се узда у Господа свога.
8. Утврђено срце је његово,
С ничега се побојати не ће,
Гледати ће гдје му злотвор пада.
9. Он просипа, убогима даје,
Ал му правда до вијека траје;
Славе му се рог све узвисује.
10. Залци виде све те се иједе,
Зуб'ма шкрипе те сахну од јада;
Нестати ће и жеље њихове.

ПСАЛАМ 112
Алилуја оному, који подиже из понижења.

Алилуја, Богу Алилуја.

Хвал'те слуге Господње, хвалите,
Свето име хвалите Господње!
2. Нека Му је име благословно,
Сад и ва в'јек све и до вијека.
3. Од истока до запада сунца
Да се слави свуд име Господње.
4. Узвишен је Господ над народ'ма:
Сврх небеса̂ слава је Његова.
5. Ко је такав као што је Бог наш,
Што столује на висини ведрој;
6. Тај што све се дубоко сагиба
Небом, земљом мотри и погледа.
7. Што убогог подиже из праха,
Те из кала ништег узвисује;
8. С кнезовима да њега посади,
С кнезовима у народу своме;
9. С неродкиње кућу насељава,
И чини је прерадостном мајком.
Алилуја, Богу Алилуја!

ПСАЛАМ 113
Покрет природни пред Богом спаситељем из Мисира (1—9.)
Клик к живому Богу Израјиљеву ради спасења славнога гласа Свога (9—27.)

Алилуја, Богу Алилуја.

Кад Израјиљ из Мисира крену,
Дом Јаковљев из земље незнане,
2. Тад Јудеја светињом постаде
А Израјиљ обласћу његовом.
3. Тада виђе и побјеже море,
Те се Јордан обратио хладни.
4. Ка̂ овнови поскочише горе,
А брегови као млади јањци.
5. Што је теби сиње море, било,
И Јордане водо, те се врати?
6. И вам' горе и брегови мили,
Да играсте ка̂ бијеле овце?
7. Дрхћи земљо пред Господњим лицем;
Да, пред лицем Бога Јаковљева,
8. Што претвара камен у језера,
Станац камен у врела водена.
9. Не нам, не нам, о Господе силни,
Већ имену славу подај Своме
Са милости те истине Своје.
10. За што да нам незнабожци кажу:
„Та гдје им је Бог тај превелики?“
11. Бог велики наш је на небес'ма,
Све што хоће створити је кадар.
12. Идоли су њини сребро, злато,
Са̀мо дјело човјечијих руку̂.
13. Уста су им, али не бесједе,
Очи су им, али не гледају.
14. Уши су им, али не слушају,
Ноздрве су, али не миришу.
15. Руке су им, али не хватају,
Ноге су им, али ни корака,
Нити гласка из грла њихова.
16. Такови су они што их граде,
И сви они што с' уздају у њих.
17. Израјиље у Бога се уздај;
Он је њима храна и обрана.
18. Дом' Аронов, у Бога се уздај;
Он је њима храна и обрана.
19. Сви који се Господа бојите,
Уздајте се у Бога својега;
Он је њима храна и обрана.
20. Господ благи нас се опомиње,
Милостив нас благословит хоће —
Дом Израј'љев Господ благосивља,
Дом Аронов Господ благосивља.
21. Благосивља све богобојазне
Благосивља мало и велико.
22. Да вам Господ благослов умножи
Вам и вашој дјечици нејакој.
23. У Господу да сте благословни
Што је творац земље и небеса̂.
24. Небеса су небеса Господња,
Земљу даде синов'ма човјеч'јим.
25. Мртви не ће хвалити Господа,
Нити они што силазе тамо
Гдје се вјечно само му̂ком му̂чи.
26. А ми живи благосивљат ћемо
Свог Господа од сад и до в'јека,
Алилуја, Њему Алилуја!

ПСАЛАМ 114
Захвална пјесма онога тко се спасао од смрти. а.

Мило ми је што Господ услиши
Смјерне моје молитве ријечи,
2. Јер ми Господ пригну ухо своје,
С тога ћу Га призивати ва в'јек.
3. Самртни ме обколише боли,
Задесише паклени ме јади,
Те нагазих на муку и тугу.
4. Еле призвах име тад Господње:
„Избави ми Боже, моју душу!“
5. Предобар је Господ и праведан,
Милостив је Бог од памтив'јека.
6. Чувадар је безазленом Господ
У невољи бијах, ма поможе.
7. Миру своме врати ми се душо,
Јер је Господ твој добротвор благи.
8. Ти ми душу од самрти спасе,
Око моје од грознијех суза̂,
Ногу моју ода спотицања.
9. Ходити ћу пред Господњим лицем
По земљици живијех под сунцем.

ПСАЛАМ 115
Захвална пјесма онога тко се спасао од смрти. б.

Алилуја, Богу Алилуја.

Ја вјеровах када све говорих:
„У невољи ево ти ме љутој.“
2. Тада рекох ја у својој сметњи:
„Сваки ти је човјек лажа права.“
3. Шта ли ћу ти да Господу вратим
За сва добра што ми Он учини?
4. Спасења ћу чашу да подигнем
И Господње име да призивљем.
5. Извршит ћу своја обећања
Пред народом Господу својему.
6. Прескупа је пред Господом нашим
Смрт Његових побожника̂ благих.
7. Да, Господе, знај да сам Ти слуга,
Слуга сам Ти, син слушкиње Твоје;
Окове си с мене разковао.
8. Хвале ћу Ти жртву принијети,
Те ћу име призвати Господње.
9. Извршит ћу своја обећања
Пред народом Господу својему,
10. А у двору дома Господњега
Усред тебе, Јерусалим граде.
Алилуја, Богу Алилуја!

ПСАЛАМ 116
Позив свијех народа̂ на улаз у царство Божије.

Алилуја, Богу Алилуја.

СВИ народи хвалите Господа,
Славите Га СВА племена њина!
2. Велика је милост Му над нама,
А Господња истина до в'јека.
Алилуја, Богу Алилуја!

ПСАЛАМ 117
Сла̀вна́ пјесма приликом свештања цркве.

Алилуја, Богу Алилуја.

Хвал'те Богу Господу вишњему,
Е је добар, милост Му до в'јека.
2. Нека рече дом Израј'љев славни:
„Јесте добар, милост Му до в'јека.“
3. Нека рече дом Аронов славни:
„Јесте добар, милост Му до в'јека.“
4. Нека реку сви богобојазни:
„Јесте добар, милост Му до в'јека.“
5. Из тјескобе Господу повиках,
Услиша ме са милости Своје,
Те изведе на мјесто пространо.
6. Кад је Господ са мном, не бојим се:
Та шта ће ми човјек да учини?
7. Господ ми је храна и обрана
Злотворе ћу слободно да гледам.
8. Та боље је уздат се у Бога
Нег на људску ослањати снагу.
9. И боље је прибјегнут Господу
Нег с' ослањат на кнезове силне.
10. Незнабожци нека ме обколе,
Разбит ћу их у име Господње.
11. Та нека ме опашу са свуда,
Разбит ћу их у име Господње.
12. Ка̂ са́т пчеле нека ме обл'јећу,
Али ће се угасити скоро
Попут огња у сирову трњу;
Разбит ћу их у име Господње.
13. Отисну ме да опаднем нагло,
Али мене сам Господ прихвати.
14. Господ ми је пјесма, моја дика;
Спаситељ ми постаде преблаги.
15. Глас радости, весеље спасења
Разл'јеже се по колибам' пра̀вих:
„Силу даје десница Господња.
16. Висока је десница Господња,
Силу даје десница Господња.“
17. Умр'јет не ћу, него ћу да живим,
Свуд ћу дјела казиват Господња.
18. Карајући Господ ме покара,
Ма не даде смрти немилостној. —
19. Правде врата отвор'те ми сада,
Ућ' ћу на њих да Господа славим. —
20. „Господња су отворена врата,
На улазак светих праведника̂.“
21. Хвалим Тебе, што си услишао,
Те ми души спаситељ постао.
22. Камен кога бацише зидари,
Поста глава угла кућевнога.
23. Све то бива од воље Господње,
Те у нашим очима је дивно.
24. Ево дана кога створи Господ,
Радујмо се, веселимо му се!
25. Ти превишњи Господе, помози,
Дај Господе, нек је у напредак!
26. Благословен буди до вијека
Који иде у име Господње.
Благослов вам из Господњег дома!
27. Бог је Господ, он нас обасјава;
Сад празничку жртву накићену
И жртвеничким водите рогов'ма. —
28. Ти си Бог мој, Тебе Боже, хвалим,
Тебе Боже, ва в'јек узвисујем;
Еле Ти ме услиша и спасе.
29. Хвал'те Бога Господа својега,
Е је добар, милост Му до вјека!

Свето писмо